Martgà a Savognin

L’avust entschaiva il temp da las fieras. En divers lieus en Svizra han uss lieu martgads e fieras. Igl è in vair divertiment da collidar cun autoscooters, da guardar surengiu da la roda gronda u da schluppettar sin stgatlas da conserva vidas. Il travasch e l’entir’atmosfera na sveglian betg mo bellas regurdientschas a l’atgna uffanza e giuventetgna, mabain èn anc adina in magnet, in lieu d’inscunter ed in eveniment allegraivel. 

Per mai è ina fiera speziala quella da Savognin. Ella ha lieu mintgamai in venderdi durant l’emprima mesadad d’avust ed ins po cumprar là spezialitads da la regiun – charn, chaschiel, salata e verdura – ma era cudeschs e chaussas zambregiadas, da la chadaina da crap u da fimo sur animalets da lain fin a gieus sco per exempel la tavla-mulin. Betg il davos datti era differents products da launa-nursa. Il carussel per ils pli pitschens ed ils trais classichers vatta da zutger, paun-pizieuta e mandels zutgerads na dastgan natiralmain betg mancar. – Intginas da questas bunas dultscharias pon ins era far sez. Quellas e quels che n’han però betg temp da far quai e na vulan tuttina betg desister, chattan tut questas chaussas deliziusas era en las curunas da lur Volg. Tge cletg! 

Jau As giavisch da cor bun divertiment! 
Karin Kohler-Pattis